**Β1. Μαρτυρία της Lütfiye Güner Seçer**

***Από την Πτολεμαΐδα (Kaylar) στην Κερασούντα (Giresun)***

Όταν ο (Κεμάλ) Ατατούρκ έδωσε εντολή να ξεκινήσει η Ανταλλαγή Πληθυσμών, οι πρόσφυγες άρχισαν να φεύγουν, παρά τη θλίψη τους [...] Εγκαταστάθηκαν πρώτα στην Κερασούντα και μετά στο Μπουλαντζάκ. Οι ντόπιοι έλεγαν: «Από πού μας ήρθαν τώρα αυτοί;». Πίστευαν ότι οι περιουσίες τούς δόθηκαν άδικα. Στα παιδικά μου χρόνια, όταν παίζαμε, κάποια παιδιά μας αποκαλούσαν «βρωμοπρόσφυγες». «Ο Ατατούρκ είναι από την πατρίδα μας. Ήρθε πριν από εμάς και σας έσωσε...», απαντούσε η μητέρα μου και τους αποστόμωνε. Τους πρώτους μήνες, ένιωθαν πολύ ξένοι. Η γιαγιά μου και τα δύο παιδιά της, πέντε και δύο ετών, η ίδια έγκυος και χήρα … Ζούσαν με τον φόβο. Η μητέρα μου, που ήταν ακόμα παιδί, παρακαλούσε τους γείτονες που είχαν έρθει μαζί, το βράδυ να κοιμηθούν στο σπίτι τους. Η πεντάχρονη τότε μανούλα μου έγινε βοηθός της γιαγιάς μου. Δεν μπόρεσε να πάει σχολείο. Ο πατέρας μου τέλειωσε το Δημοτικό. Εργάστηκε ως αποθηκάριος στον Συνεταιρισμό Φουντουκοπαραγωγών απ’ όπου και συνταξιοδοτήθηκε. Μιας και δεν σπούδασε, μας έλεγε: «Είτε είναι αγόρι είτε κορίτσι ο φοιτητής, ευχαρίστως πουλώ και το πουκάμισό μου για να σπουδάσει». Και τα τέσσερα αδέρφια σπουδάσαμε.

Οι Ρωμιοί, οι πρώην ιδιοκτήτες του πενταώροφου σπιτιού μας, το επισκέφθηκαν το 1962. Όταν η μητέρα μου τους προσκάλεσε για φαγητό, την παρακάλεσαν να τους μαγειρέψει μαύρα λάχανα, που στη Μαύρη Θάλασσα τα λέγαμε «παντζάρια» Μιλούσαν πολύ καλά τουρκικά. Είχαν εγκατασταθεί στη Θεσσαλονίκη. Παραδέχτηκαν πως πέρασαν δύσκολες μέρες. Τους κορόιδευαν λέγοντάς τους «Τουρκόσπορους». Νοσταλγικά, με θολά μάτια, περπατούσαν γύρω από το σπίτι μας. Μας έδωσαν τη διεύθυνσή τους. Επειδή όμως ήταν στα ελληνικά και δεν μπορούσα να τη διαβάσω, έσκισα το χαρτί... Ενώ αν το είχα σήμερα, τρέχοντας θα πήγαινα να τους βρω. Μετά από πολλά χρόνια έμαθα ότι ο Βενιζέλος είχε προτείνει τον Ατατούρκ για Νόμπελ Ειρήνης.

Σε ένα ταξίδι μου στην Ελλάδα, τηλεφώνησα στη μητέρα μου από τη Θεσσαλονίκη και της είπα: «Είμαι στην πατρίδα σου». «Ας με έπαιρνες και μένα», μου απάντησε μέσα από τα βάθη της καρδιάς της. Αλλά μετά, όταν ήμασταν μαζί, τη ρώτησα αν θα ήθελε να πάμε μαζί και εκείνη μου απάντησε με τρεμάμενη φωνή ότι δεν θέλει να πάει στον τόπο που σκότωσαν τον πατέρα της. Τον φόβο και τις δυσκολίες που έζησε πριν και μετά την Ανταλλαγή δεν τις είχε ξεχάσει. Τη χάσαμε σε ηλικία 92 ετών.

Στην ταφόπλακά της γράψαμε:

*Η ωραιότερη μητέρα,*

*η πιο ιδιαίτερη των ανθρώπων*

*που όλοι την αγαπούσαν.*

*Το μνήμα της στολίζουν άγγελοι»*

Η μητέρα μας ήταν θαρραλέα, εργατική, κόρη μιας γενναίας μητέρας. Μεγάλωσε πολύ καλά τα επτά παιδιά της, ήταν πολύ εργατική, αγαπούσε τους ανθρώπους με πρώτο τον Ατατούρκ και την πατρίδα της. Ήταν μια πολύ γενναία γυναίκα. Ακριβώς όπως όλες οι μανάδες της Ανταλλαγής, που ήρθαν από μακριά και μεγάλωσαν γενιές σκληρά εργαζόμενων ανθρώπων για αυτή τη χώρα. Ας αναπαύονται όλες σε τόπους φωτεινούς.

**Β2. Μαρτυρία του Ισκεντέρ Όζσοϊ**

***Η αλυσίδα της απομόνωσης σπάει στα 1950***

Οι ντόπιοι αντιστάθηκαν πολλά χρόνια στους γάμους με πρόσφυγες και ιδιαίτερα όταν επρόκειτο να δώσουν κορίτσι σε αυτούς. Έπιναν νερό από διαφορετικά λούκια της ίδιας βρύσης, δεν τους επέτρεπα να προσευχηθούν στο ίδιο τζαμί με πρόσχημα πώς το τζαμί δεν τους χωρούσε όλους και οι πρόσφυγες αναγκάστηκαν να προσεύχονται σε εκκλησιές που είχαν μετατραπεί σε τζαμί. Και για χρόνια δεν περνούσαν μπρος από τα σπίτια τους.

Αυτή η κατάσταση κράτησε μέχρι τα 1950. Η κυβερνητική αλλαγή, η απλοποίηση των συγκοινωνιών και της επικοινωνίας «έσπασε» την αντίσταση στις δύο κοινότητες και άρχισαν οι μεικτοί γάμοι.

Το ανόητο πείσμα των μανάδων «έσπασε» μεν με δυσκολία, αλλά τώρα άρχισε η στρατηγική να επηρεάσουν τα εγγόνια τους. Οι ντόπιες γιαγιάδες ρωτούσαν τα εγγόνια: «Πες μου να δούμε, ποιο κομμάτι σου είναι ντόπιο και ποιο προσφυγικό;». και αυτό το βιολί το συνέχισαν μέχρι να μεγαλώσουν τα παιδιά.

Η καταγωγή της μητέρας μου είναι από τα Τούζλα και του πατέρα μου από τη Ντάριτζα. Η μητέρα μου έζησε χρόνια με τους γονείς της ανάμεσα σε Ρωμιούς. Κι εγώ ως δημοσιογράφος τώρα καταλαβαίνω τη μακρά διαδρομή που έχουμε διανύσει.

Αυτές είναι οι εμπειρίες μου ως «ντόπιος» και μαζί ως γαμπρός μια προσφυγικής οικογένειας με την οποία έχω μοιραστεί τα περισσότερα χρόνια της ζωής μου.